Document ID: 32010R0756
Publication Date: 2010-08-24

Title and Content:
UREDBA KOMISIJE (EU) št. 756/2010
z dne 24. avgusta 2010
o spremembi Uredbe Evropskega parlamenta in Sveta (ES) št. 850/2004 o obstojnih organskih onesnaževalih glede prilog IV in V
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Evropskega parlamenta in Sveta (ES) št. 850/2004 z dne 29. aprila 2004 o obstojnih organskih onesnaževalih in spremembi Direktive 79/117/EGS (1) ter zlasti členov 7(4)(a) in (5) ter 14 Uredbe,
ob upoštevanju naslednjega:
(1)
Uredba (ES) št. 850/2004 v pravo Unije prenaša zaveze iz Stockholmske konvencije o obstojnih organskih onesnaževalih (v nadaljnjem besedilu: Konvencija), ki je bila potrjena s Sklepom Sveta 2006/507/ES z dne 14. oktobra 2004 o sklenitvi, v imenu Evropske skupnosti, Stockholmske konvencije o obstojnih organskih onesnaževalih (2), in iz Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje prek meja (v nadaljnjem besedilu: Protokol), ki je bil potrjen s Sklepom Sveta 2004/259/ES z dne 19. februarja 2004 o sklenitvi Protokola o obstojnih organskih onesnaževalih h Konvenciji iz leta 1979 o onesnaževanju zraka na velike razdalje preko meja v imenu Evropske skupnosti (3).
(2)
Odbor za pregled obstojnih organskih onesnaževal, ki je bil ustanovljen na podlagi Konvencije, je po tem, ko je od Evropske unije in njenih držav članic, Norveške ter Mehike prejel predloge o snoveh, zaključil obravnavanje devetih predlaganih snovi, za katere se je ugotovilo, da izpolnjujejo merila Konvencije. Na četrtem zasedanju Konference pogodbenic Konvencije od 4. do 8. maja 2009 (v nadaljnjem besedilu: COP4) je bilo sklenjeno, da se vseh devet snovi vključi v priloge h Konvenciji.
(3)
Prilogi IV in V Uredbe (ES) št. 850/2004 je treba spremeniti, da se bodo upoštevale nove snovi, ki so bile uvrščene na seznam COP4.
(4)
Na COP4 je bilo odločeno, da se klordekon, heksabromobifenil in heksaklorocikloheksane, vključno z lindanom uvrsti v Prilogo A (odprava) h Konvenciji. Navedene snovi so vključene v prilogi IV in V k Uredbi (ES) št. 850/2004 zaradi njihove uvrstitve v Protokol.
(5)
Na COP4 je bilo odločeno, da se pentaklorobenzen uvrsti v Prilogo A (odprava) h Konvenciji. Zato je treba pentaklorobenzen vključiti v prilogi IV in V k Uredbi (ES) št. 850/2004 in označiti ustrezne največje mejne koncentracije, določene z uporabo metodologije, ki se uporablja za določanje mejnih vrednosti za obstojna organska onesnaževala (v nadaljevanju: POP) v Uredbi Sveta (ES) št. 1195/2006 z dne 18. julija 2006 o spremembi Priloge IV k Uredbi (ES) št. 850/2004 Evropskega parlamenta in Sveta o obstojnih organskih onesnaževalih (4) in Uredbi Sveta (ES) št. 172/2007 z dne 16. februarja 2007 o spremembi Priloge V k Uredbi (ES) št. 850/2004 Evropskega parlamenta in Sveta o obstojnih organskih onesnaževalih (5). Navedene začasne največje mejne koncentracije je treba pregledati glede na rezultate študije o izvajanju določb o ravnanju z odpadki iz Uredbe (ES) št. 850/2004, ki se izvede v imenu Komisije.
(6)
Na COP4 je bilo odločeno, da se perfluorooktan sulfonska kislina in njeni derivati (v nadaljevanju: PFOS) uvrstijo v Prilogo B (omejevanje) h Konvenciji, z nekaterimi izjemami za posebne rabe. Uporaba PFOS je trenutno dovoljena za nekatere posebne rabe. Zaradi življenjske dobe izdelkov, ki vsebujejo PFOS, bodo ti izdelki še nekaj let v pretoku odpadkov, čeprav v manjšem obsegu. V določenem pretoku odpadkov se lahko pojavijo praktične težave z ugotavljanjem nekaterih materialov, ki vsebujejo PFOS. Podatki o količinah in koncentracijah PFOS v izdelkih in odpadkih trenutno še niso zadostni. Povečanje obveznosti v Uredbi (ES) št. 850/2004, da se uniči ali trajno pretvori vsebina POP v PFOS za odpadke, ki presegajo mejne koncentracije iz Priloge IV, ima lahko učinke na obstoječe sisteme recikliranja, ki bi lahko negativno vplivali na drugo okoljsko prednostno nalogo za zagotavljanje trajnostne rabe virov. Zato so PFOS uvrščeni v prilogi IV in V brez navajanja koncentracijskih vrednosti.
(7)
Na COP4 je bilo odločeno, da se tetrabromodifenil eter, pentabromodifenil eter, heksabromodifenil eter in heptabromodifenil eter (v nadaljnjem besedilu: polibromirani difeniletri) uvrstijo v Prilogo A (odprava) h Konvenciji. Dajanje v promet in uporaba pentabromodifenil etra in oktabromodifenil etra sta v Uniji omejena v skladu s Prilogo XVII k Uredbi (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) o ustanovitvi Evropske agencije za kemikalije (6) z zgornjo mejo koncentracije 0,1 masnega %. Pentabromodifenil eter, heksabromodifenil eter, heptabromodifenil eter in tetrabromodifenil eter trenutno v Uniji niso v prometu, ker so omejeni z Uredbo Komisije (ES) št. 552/2009 z dne 22. junija 2009 o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) (7) in Direktivo 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi (8). Vendar bodo zaradi življenjske dobe proizvodov, ki vsebujejo navedene polibromirane difeniletre, izrabljeni proizvodi, ki vsebujejo te snovi, še nekaj let v pretoku odpadkov. Ob upoštevanju praktičnih težav z ugotavljanjem materialov, ki vsebujejo polibromirane difeniletre, v frakciji mešanih odpadkov in trenutnega pomanjkanja izčrpnih znanstvenih podatkov o količinah in koncentracijah polibromiranih difeniletrov v izdelkih in odpadkih bi ogrozili obstoječe sisteme recikliranja in tako ovirali trajnostno rabo virov, če bi obveznost, da se uniči ali trajno pretvori vsebina POP v odpadkih z višjo vsebnostjo POP od mejnih koncentracij iz Priloge IV, razširili tudi na te nove snovi. Na COP4 je bil ta problem potrjen in dogovorjene so bile posebne izjeme za nadaljnje recikliranje odpadkov, ki vsebujejo polibromirane difeniletre s seznama, tudi če ima to lahko za posledico recikliranje POP. Zato mora Uredba (ES) št. 850/2004 odražati te izjeme.
(8)
V Uniji se zahtevajo enotne največje mejne koncentracije, da bi se preprečilo izkrivljanje na notranjem trgu. Za pentaklorobenzen so bile določene začasne največje mejne koncentracije v prilogah IV in V k Uredbi (ES) št. 850/2004, ki temeljijo na razpoložljivih podatkih in previdnostnem načelu.
(9)
Zaradi pomanjkanja izčrpnih znanstvenih podatkov o količinah in koncentracijah v izdelkih in odpadkih ter pomanjkanja scenarijev izpostavljenosti se na tej stopnji ne da določiti največjih mejnih koncentracij za PFOS in polibromirane difeniletre v prilogah IV in V Uredbe (ES) št. 850/2004. Glede na dodatne informacije, ki so na voljo, in pregled Komisije se bodo največje mejne koncentracije za devet POP predlagale ob upoštevanju ciljev Uredbe o POP.
(10)
V skladu s členom 22 Konvencije začnejo spremembe prilog A, B in C h Konvenciji veljati eno leto po datumu, ko depozitar seznani pogodbenice s sprejetjem sprememb, torej 26. avgusta 2010. Zato in zaradi usklajenosti se mora ta uredba uporabljati od istega datuma.
(11)
Ukrepi, predvideni s to uredbo, so v skladu z mnenjem odbora, ustanovljenega z Direktivo Sveta 75/442/EGS (9). Ta uredba mora začeti veljati takoj -
SPREJELA NASLEDNJO UREDBO:
Člen 1
1. Priloga IV k Uredbi (ES) št. 850/2004 se nadomesti s Prilogo I k tej uredbi.
2. Priloga V k Uredbi (ES) št. 850/2004 se spremeni v skladu s Prilogo II k tej uredbi.
Člen 2
Ta uredba začne veljati na dan objave v Uradnem listu Evropske unije.
Uporablja se od 26. avgusta 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. avgusta 2010

Classification:
Level 1 Topics: 100149
100160
100155
Level 2 Topics: 100269
100242
100215
100244
Level 3 Topics: 2825
2479
2524
1362
2090
All Topics: 2521
2537
2739
2825
3885